Държавен вестник, бр. 29, 2024 г., стр. 6

СТР.  6	
Д Ъ Р Ж А В Е Н  В Е С Т Н И К 	
БРОЙ  29
на физическите и юридическите лица. Във 
връзка с това е показателно, че посоченият 
придобивен способ е бил предвиден в зако­
нодателството само през ограничен период 
за разлика от общите придобивни способи, 
чиято уредба се характеризира с устойчивост 
и последователност (общата разпоредба на 
чл. 77 от Закона за собствеността, според 
която правото на собственост се придобива 
чрез правна сделка, по давност или по други 
начини, определени в закона, не е претър­
пявала изменения от влизането в сила на 
закона през 1951 г.). Същевременно законо­
дателят не е целял да уреди придобиване на 
собственост върху гори и земи от горския 
фонд – частна държавна собственост, с оглед 
последваща промяна на предназначението 
им, тъй като за постигането на този резултат 
законът е предвиждал друг, специален ред в 
чл. 14б – чл. 14г ЗГ, 1997 г. (отм.), представля­
ващ част от същия ЗИД на ЗГ (ДВ, бр. 16 от 
8.02.2003 г.). Този ред е изисквал специална 
съгласувателна процедура, наличие на дейст­
ващ подробен устройствен план за поземлен 
имот или парцеларен план за определено 
трасе, спазване на особените изисквания за 
решение или становище по Закона за опаз­
ване на околната среда, респ. решение или 
оценка за съвместимост с предмета и целите 
на опазване на защитена зона по Закона за 
биологичното разнообразие. Според чл. 14г 
ЗГ, 1997 г. (отм.) след изключване на горите 
и земите от горския фонд те се продават, за­
менят или върху тях се учредяват ограничени 
вещни права на лицето, по чието искане е 
станало изключването, по реда на Закона за 
държавната собственост.
От изложеното следва, че правото на 
собственост върху гори и земи от горския 
фонд – частна държавна собственост, при­
добито по реда на чл. 15б ЗГ, 1997 г. (отм.), 
по същество се основава на предвидено в 
закона благоприятно изключение, което 
обаче не е основание тези приобретатели да 
бъдат третирани еднакво с всички останали 
собственици, които са придобили по общия 
ред гори и земи от горския фонд – частна 
държавна собственост. 
Конституционният съд е последовате­
лен в разбирането си, обобщено в Решение 
№ 10/2022 г. по к.д. № 21/2021 г., относно 
равенството пред закона като относителна, 
а не абсолютна равнопоставеност (Решение 
№ 5/2017 г. по к.д. № 12/2016 г.), при което 
водеща следва да бъде обективната преценка 
дали правните субекти се намират в една и 
съща или сходна ситуация, или не. Наличието 
на съществени разлики не само позволява, 
но и изисква от законодателя да диференци­
ра правната уредба (Решение № 3/2013 г. по 
к.д. № 7/2013 г.).
Различното третиране на собствениците, 
придобили правата си по облекчен ред, чрез 
установяване на ограничения, съответни на 
целта на закона, въз основа на който е извър­
шено придобиването, в конкретния случай е 
конституционосъобразно, защото осигурява 
справедливост като проявление на правовата 
държава по чл. 4, ал. 1 от Конституцията, още 
повече като се има предвид, че ограничението е 
насочено към постигане на обществено значима 
цел, каквато е опазването на националното 
природно богатство. След като придобиването 
по чл. 15б ЗГ от 1997 г. (отм.) е извършено 
по ред, различен от предвидения в закона, с 
цел промяна на предназначението на горски 
територии и реализирането на инвестиционни 
намерения по отношение на тях, тези соб­
ственици не могат да имат оправдани правни 
очаквания, че ще могат да се възползват от 
правната възможност да променят предназна­
чението на придобитите горски територии, с 
каквато разполагат собствениците, придобили 
правата си по общия ред.
По изложените съображения съдът приема, 
че оспорената законова уредба е конституци­
оносъобразна като гарантираща конституци­
онни ценности, без да ограничава по консти­
туционно недопустим начин основни права.
С оглед на горното и на основание чл. 149, 
ал. 1, т. 2 от Конституцията Конституцион­
ният съд
Р Е Ш И :
Отхвърля искането на Висшия адвокатски 
съвет за обявяване за противоконституционна 
разпоредбата на § 3 от преходните и заключи­
телните разпоредби на Закона за горите (обн., 
ДВ, бр. 19 от 8.03.2011 г.; посл. доп., бр. 106 
от 22.12.2023 г.).
Председател: 
Павлина Панова
2457
МИНИСТЕРСКИ СЪВЕТ
ПОСТАНОВЛЕНИЕ № 71 
ОТ 29 МАРТ 2024 Г.
за изменение и допълнение на нормативни 
актове на Министерския съвет
МИНИСТЕРСКИЯТ СЪВЕТ
П О С Т А Н О В И :
§ 1. В Постановление № 385 на Минис­
терския съвет от 2015 г. за дейността на 
Централния орган за покупки за нуждите на 
органите на изпълнителната власт (обн., ДВ, 
бр. 2 от 2016 г.; изм. и доп., бр. 34 и 74 от 
2016 г., бр. 26, 36 и 54 от 2019 г., бр. 101 и 110 
от 2020 г. и бр. 33 и 36 от 2022 г.) се правят 
следните изменения и допълнения: